Влае - Википедија

# Влае

### Од Википедија, слободна енциклопедија

Порта Влае - источна страна

Влае е урбанизирана населба во состав на општината Карпош, Скопје. Населбата Влае се наоѓа во западниот дел на Скопје, меѓу населбите Ѓорче Петров (на запад), Злокуќани (на север), Хром (на југ) и Карпош IV (на исток). Наслебата лежи од левата страна на реката Вардар. Низ Влае поминува фреквентниот булевар „Партизански одреди“, што ја прави населбата транзитна зона за речиси сите што патуваат од Скопје кон Тетово.

## [уреди] Население

Порта Влае - северна страна

Националниот состав на населението во Влае приближно е: 96% Македонци, 3% Срби, 1% останати. За разлика од останатите скопски населби, бидејќи Влае главно е составено од индивидуални куќи за живеење, населението поретко мигрира во други наслеби и општини во Скопје. Населбата Влае има околу 11 500 до 12 000 жители.

## [уреди] Објекти во Влае

Надвозникот „Влајко“ преку булеварот „Партизански одреди“

Поголемиот дел од Влае се состои од куќи и бараки. Единствените згради во Влае се комплексот згради Порта Влае, покрај неколкуте станбени згради што се наоѓаат на границата со Хром и се високи до 5 катови. Порта Влае претставува трговски центар, составен од 5 згради со бела пикована фасада. Во приземјето и на мезанинот има деловни простории, а останатиот дел се станови. На кејот на реката Вардар, на северната страна од мостот „Обединети нации“ се наоѓаат бројни луксузни куќи и имоти. Јужно од мостот се наоѓаат фудбалски и кошаркарски игралишта и детско игралиште. Во Влае се наоѓа и таканаречениот железнички мост (сега булевар), јужно од „Обединети нации“, што значително го скратува патот од Влае и Хром до Тафталиџе и Капиштец. Во населбата има едно основно училиште, „Димо Хаџи Димов“ коешто се наоѓа јужно од булеварот „Партизански одреди“. Во училиштето учат околу 1700 ученици, без претшколските од градинката во истото училиште. Поранешното име на училиштето било „Јосип Броз - Тито“. Друг познат објект во Влае е познатата продуцентска куќа К-15. Долго време во изградба е познатиот пешачки мост, надвозникот „Влајко“. Надвозникот е поставен на многу нефреквентно место, на околу 100m од главниот пешачки премин на булеварот „Партизански одреди“, што ја прави неговата улога многу незначителна.

## [уреди] Историја на Влае

Влае е една од поновите населби во Скопје. Изградена е по земјотресот во 1963 година, од донации од владата на Република Словенија. Затоа поголемиот дел од улиците имаат имиња на словенечки писатели, на пример „Иван Цанкар“, „Франц Прешерн“ итн. На местото на денешно Влае пред земјотресот имало ниви и неискористено земјиште, што сега е заменето со урбана околина.

## [уреди] Археолошки локалитети

- Мост на Лепенец I, осамен наод од римското време. Западно од мостот на Лепенец, во 1954 година, вадејќи песок, откриена е надгробна стела од бел мермер, со релјеф и латински натпис и со димензии од 155 x 77 x 30 cm. Во непосредната близина на стелата откопана е и голема борова шишарка изведена од мермер. Наодите се чуваат во Музејот на Македонија во Скопје.

- Мост на Лепенец II, осамен наод од римското време. На околу 500 m западно од мостот на Лепенец, во 1954 година, при вадењето на песок е откриена стела со релјеф и латински натпис, посветена на еден ветеран од петтата македонска легија, со димензии од 195 x 59 x 24 cm. Плочата се чува во лапидариумот на Музејот на Македонија во Скопје.

## [уреди] Познати личности кои живеат или живееле во Влае

- Бранко Црвенковски - претседател на Република Македонија
- Драган Симоновски - Портпарол во Министерството за транспорт и врски
- Синоличка Трпкова - Актер и Професор на Факултетот за драмски уметности
- Валентина Божиновска - Актер и политичар
- Сашо Спасовски - Пејач
- Љубица Јанешлива - Универзитетски професор во пензија
- Александар Гичевски - Универзитетски професор во пензија
- Милан Панчевски - Поранешен претседател на југословенското собрание
- Љупчо Бубо Каров - Актер
- Георги Божинов - Сликар
- Душко Стојановски - Професор

## [уреди] Надворешни врски

- Што се случува во Влае

Скопски маала и населби |
--- | ---
Автокоманда | Аеродром | Бутел I | Бутел II | Вардар | Влае | Водно | Волково | Гази Баба | Геге | Гоце Делчев | Дебар Маало | Дексион | Драчево | Ѓорче Петров | Жданец | Железара | Злокуќани | Илинден | Јане Сандански | Капиштец | Карпош I | Карпош II | Карпош III | Карпош IV | Кисела Вода | Кисела Јабука | Козле | Колонија Идризово | М.А. Ченто (Сингелиќ) | Маџари | Маџир Маало | Миладиновци | Момин Поток | Острово | Ново Лисиче | Пинтија | Пржино | Припор | Радишани | Скопје Север | Сопиште | Стајковци | Тасино чешмиче | Топанско Поле (Населба Васил Главинов) | Ќерамидница | Хиподром | Центар | Црниче | Чаир | Шуто Оризари

Преземено од "http://mk.wikipedia.org../../../%D0%B2/%D0%BB/%D0%B0/%D0%92%D0%BB%D0%B0%D0%B5.html"

Категорија: Населби и маала во Скопје

##### Views

- Статија
- Разговор
- Тековна верзија

##### Пребарај